Як Дзяніска восені дапамагаў  
*Таццяна Мушынская*

Дзяніска любіць восень. Але толькі тыя дні, калі няма дажджу.

Неба сёння высокае, блакітнае, з белымі пухнатымі[[1]](#footnote-1) аблачынкамі. Сонца — шчодрае, як летам. Праўда, мама кажа, што цяпло гэта падманлівае, хутка прыйдуць халады. Але калі яшчэ тое будзе! Дзяніска, як зачараваны, глядзіць на жоўтае, ружовае, барвовае лісце на маладзенькіх дрэвах, што растуць побач з іх домам. Калі верыць тату, гэта цётка Восень размалёўвае па начах лісце. Тады, відаць, у яе ёсць скрыначка з фарбамі і пэндзлікамі.

«Колькі ж у Восені работы!» — здзіўляецца Дзяніска, пазіраючы на дрэвы і кусты. Ён пытаецца ў мамы, якая забрала яго з дзіцячага садка:

— Мама, можа, цётцы Восені дапамагчы трэба?

— Каму, каму? — не разумее мама.

— Цётцы Восені, — тлумачыць Дзяніска. — Тата казаў, што яна ўночы дрэвы размалёўвае, каб прыгожыя былі.

Мама ўсміхаецца:

— Сынок, уночы людзі спяць. I дзеці малыя таксама. I ўсе цацкі твае спяць.

— Але ж цётцы Восені цяжка. Вунь колькі яшчэ зялёнага лісця!

— Справіцца! — сур'ёзна запэўнівае мама. — Яна ж не проста цётка, а чараўніца. А табе, сынок, я куплю фарбы і пэндзлік. Каб ты змог намаляваць і клёнікі, і ліпкі, і бярозкі. Будзе пралятаць Восень каля нашага акна, убачыць твой малюнак і ўзрадуецца, што табе яе работа спадабалася. I сілы ў яе адразу прыбавіцца...

Навучыўся Дзяніска прыгожа маляваць. I сонца, і дамы, і машыны. Ды лепш за ўсё атрымліваюцца ў яго восеньскія дрэвы. Вечарам, калі хлопчык кладзецца спаць, ён абавязкова пакідае свой малюнак на акне. Для таго, каб убачыла яго цётка Восень.

1. *Пухна́ты* — пушысты, мяккі. [↑](#footnote-ref-1)